**ĮSAKYMAS**

**DĖL PASIŪLYMO INVESTUOTI MOLĖTŲ RAJONO SAVIVALDYBĖS finansinį TURTĄ IR SPRENDIMO PROJEKTO TEIKIMO**

2022 m. kovo 23 d. Nr. B6-284

Molėtai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2, 5 punktais, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalimi, Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 7, 8 ir 9 punktais:

1. T v i r t i n u Pasiūlymo investuoti Molėtų rajono savivaldybės finansinį turtą į uždarąją akcinę bendrovę „Molėtų vanduo“ ekonominį ir socialinį pagrindimą (pridedama).

2. T e i k i u Molėtų rajono savivaldybės tarybai sprendimo projektą „Dėl Molėtų rajono savivaldybės finansinio turto investavimo ir uždarosios akcinės bendrovės „Molėtų vanduo“ įstatinio kapitalo didinimo“ (pridedama).

Šis įsakymas gali būti skundžiamas Molėtų rajono savivaldybės administracijos direktoriui (Vilniaus g. 44, 33140 Molėtai) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotai šaliai dienos.

|  |  |
| --- | --- |
| Administracijos direktorius  | Sigitas Žvinys |

PATVIRTINTA

Molėtų rajono savivaldybės administracijos direktoriaus 2022 m. kovo 23 d. įsakymu Nr. B6-284

**Pasiūlymo investuoti Molėtų rajono savivaldybės FINANSINĮ turtą į uždarąją akcinę bendrovę „Molėtų VANDUO“ ekonominis ir socialinis pagrindimas**

Lietuvos Respublikos vietos savivaldos įstatymo nuostatos reglamentuoja savivaldybės atsakomybę už viešųjų paslaugų teikimą gyventojams. Savivaldybės institucijos ir administracija viešųjų paslaugų neteikia. Jas gali teikti akcinė bendrovė, kurios veikla ir įstatai to nedraudžia. Molėtų rajono savivaldybė yra uždarosios akcinės bendrovės „Molėtų vanduo“ (toliau – Bendrovė) akcininkė, valdanti 100 proc. šios bendrovės akcijų, kurių vertė 3 008 147 (trys milijonai aštuoni tūkstančiai vienas šimtas keturiasdešimt septyni) Eur. Bendrovė kartu su Molėtų rajono savivaldybės administracija įgyvendina Savivaldybės savarankiškąją funkciją – geriamojo vandens tiekimo ir nuotekų tvarkymo organizavimą. Bendrovės pagrindinės veiklos pobūdis – vandens rinkimas, valymas, paskirstymas, nuotekų ir atliekų šalinimas, sanitarinių sąlygų užtikrinimas.

Bendrovė 2022 m. kovo 22 d. raštu Nr. IS-24 „Dėl projekto „Vandentiekio ir nuotekų tinklų įrengimo iki sklypo Paluokesos g.11  Molėtai“ vykdymo ir kitų patiriamų sąnaudų kompensavimo“ informavo, kad šiuo metu yra pateikti dokumentai Valstybinei energetikos reguliavimo tarybai (toliau – VERT) geriamojo vandens tiekimo ir nuotekų tvarkymo paslaugų kainų nustatymui. Pagal atliktus preliminarius skaičiavimus vandens tiekimo ir nuotekų tvarkymo paslaugų kainos padidėja vidutiniškai 12 proc.

Atsižvelgiant į tai, kad prekių ir paslaugų kainos ženkliai padidėjo, į tai, kad Lietuvos Respublikoje nuo 2020 m. vasario 26 d. yra paskelbta valstybės lygio ekstremali situacija, siekiant visiems rajono gyventojams sumažinti mokesčių naštą, siūloma Bendrovei skirti 86 000,0 Eur, kurie būtų panaudoti elektros energijos sąnaudoms kompensuoti, Giedraičių miestelyje vykdyto projekto nusidėvėjimo sąnaudoms ir nepaskirstomosioms sąnaudoms kompensuoti. Priėmus sprendimą savivaldybės biudžeto lėšomis kompensuoti nurodytas sąnaudas, skaičiuojant Bendrovei naujas geriamojo vandens tiekimo ir nuotekų tvarkymo paslaugų kainas, 86 000,0 Eur nebūtų įtraukti į tarifą ir sumažėtų paslaugų kainos.

Molėtų rajono savivaldybės taryba 2021 m. lapkričio 25 d. sprendimu Nr. B1-243 „Dėl Molėtų rajono savivaldybės tarybos 2020 m. sausio 30 d. sprendimo Nr. B1-12 „Dėl uždarosios akcinės bendrovės „Molėtų vanduo“ 2020–2022 metų geriamojo vandens tiekimo ir nuotekų tvarkymo veiklos ir plėtros plano patvirtinimo“ pakeitimo“ patvirtino 2022 metams investicinį projektą „Vandentiekio ir nuotekų tinklų įrengimas iki sklypo Paluokesos g. Molėtai“ (toliau – investicinis projektas). Molėtų m., Paluokesos g. 11 žemės sklype statoma didelė įmonė, kurioje dirbs apie 500 darbuotojų, todėl būtina sudaryti galimybę pastatą prijungti prie centralizuotų vandentiekio ir nuotekų tinklų.

Šio Savivaldybei labai svarbaus investicinio projekto įgyvendinimui Bendrovė neturi sukauptų lėšų ar kito finansavimo šaltinio, todėl siūloma investuoti savivaldybės finansinį turtą – 34 000,0 Eur investicinio projekto įgyvendinimui.

Molėtų rajono savivaldybės finansinio turto investavimas į Bendrovę atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalies 5, 6, 7 ir 9 punktuose numatytus kriterijus:

1. investavus bus plėtojama infrastruktūra, naudinga visuomenei – gerinama viešųjų paslaugų kokybė, pasirinkimo galimybės ir prieinamumas;
2. savivaldybės įnašu bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;
3. iš investavimo bus gautas ne tik pelnas (pajamos), bet ir socialinis rezultatas sveikatos gerinimo srityje – atnaujinta vandens tiekimo ir nuotekų tvarkymo infrastruktūra pagerins gyventojų

geriamojo vandens kokybę. Taip pat bus užtikrintas veiksmingesnis savivaldybės funkcijos - geriamojo vandens tiekimo ir nuotekų tvarkymo organizavimo – atlikimas;

1. investavimo tikslas ir siekiamas rezultatas nustatytas Molėtų rajono vandens tiekimo ir nuotekų šalinimo infrastruktūros plėtros specialiojo plano keitimo plane, patvirtintame Molėtų rajono savivaldybės tarybos 2021 m. vasario 25 d. sprendimu Nr. B1-42 „Dėl savivaldybės lygmens specialiojo plano „Molėtų rajono vandens tiekimo ir nuotekų šalinimo infrastruktūros plėtros specialiojo plano keitimas“ patvirtinimo“.

Investuojant savivaldybės turtą turi būti vadovaujamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatyme nustatytais principais:

1. visuomeninės naudos - savivaldybės turtas bus valdomas ir naudojamas, siekiant užtikrinti visuomenės interesų tenkinimą;

2. efektyvumo - sprendimu, susijusiu su savivaldybės turto valdymu, siekiama maksimalios naudos visuomenei;

3. racionalumo - savivaldybės turtas, investuotas į Bendrovę, bus tausojamas, nešvaistomas ir racionaliai tvarkomas;

4. viešosios teisės - savivaldybės turtas investuojamas teisės aktų, reglamentuojančių disponavimą savivaldybės turtu, nustatytais atvejais ir būdais.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos Vyriausybės 2007 m. liepos 4 d. nutarimu Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, 7 punktu, įvertinus aukščiau išdėstytą informaciją, siūloma padidinti uždarosios akcinės bendrovės „Molėtų vanduo“ įstatinį kapitalą 120 000,0 (vienu šimtu dvidešimt tūkstančių) Eur išleidžiant 413 793 (keturis šimtus trylika tūkstančių septynis šimtus devyniasdešimt tris) 0,29 Eur nominalios vertės paprastąsias vardines akcijas.

PRIDEDAMA. UAB Molėtų vanduo 2020 m. audito ataskaita ir metinis pranešimas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_